Lielplatones skola
Lielplatones skola (agrāk — Tīsi) ir māju grupa (agrāk ciems) Jelgavas novada Lielplatones pagastā. Izvietojies Platones labajā krastā pie autoceļa P103 1,7 km no pagasta centra Sidrabes, 31 km no novada domes Jelgavā un 75 km no Rīgas. Apdzīvotā vieta izveidojusies pie bijušā Tīsu kroga un 1864. gadā dibinātās Lielplatones pamatskolas. Kopš 1975. gada pamatskolas telpās atrodas Lielplatones speciālā internātpamatskola. Mežā uz dienvidiem no autoceļa P103 līdz Padomju armijas izvešanai atradās PSRS raķešu bāze (29. raķešu divīzijas 867. raķešu pulka diviziona pozīcijas).